ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

\_\_\_\_\_\_\_\_\_\_\_\_\_\_\_\_\_ 2017 թվականի N –Ն

**ԳՈՐԾԱՐԱՐ ԾՐԱԳՐԵՐԻ ՀԱՎԱՆՈՒԹՅԱՆ ԱՐԺԱՆԱՑՄԱՆ ԵՎ ԼՐԱՑՈՒՑԻՉ ԱՇԽԱՏԱՎԱՐՁԻ ՀԱՇՎԱՐԿՄԱՆ ԿԱՐԳԸ ՍԱՀՄԱՆԵԼՈՒ ՄԱՍԻՆ**

Հիմք ընդունելով Հայաստանի Հանրապետության հարկային օրենսգրքի 127-րդ հոդ­վածի 2-րդ մասը` Հայաստանի Հանրապետության կառավարությունը ***որոշում է.***

1. Սահմանել գործարար ծրագրերի հավանության արժանացման և լրացուցիչ աշխատավարձի հաշ­վարկման կարգը` համաձայն հավելվածի:

2. Սույն որոշումն ուժի մեջ է մտնում 2018 թվականի հունվարի 1-ից:

Հավելված

ՀՀ կառավարության 2017 թվականի  
\_\_\_\_\_\_\_\_\_\_\_\_\_\_-ի N -Ն որոշման

**Կ Ա Ր Գ**

**ԳՈՐԾԱՐԱՐ ԾՐԱԳՐԵՐԻ ՀԱՎԱՆՈՒԹՅԱՆ ԱՐԺԱՆԱՑՄԱՆ ԵՎ ԼՐԱՑՈՒՑԻՉ ԱՇԽԱՏԱՎԱՐՁԻ ՀԱՇՎԱՐԿՄԱՆ**

1. Սույն կարգով կարգավորվում են Հայաստանի Հանրապետության հարկային օրենս­գրքի 127-րդ հոդվածի 1-ին մասով սահմանված գործարար ծրագրերի հավա­նու­թյան արժանացման և այդ ծրագրի շրջանակներում ստեղծված նոր աշխատատեղերի մասով լրացուցիչ աշխատավարձի և դրան հավասարեցված վճարումների հաշվարկման հետ կապված հարաբերությունները:

2. Սույն կարգի իմաստով`

1) աշխատավարձ և դրան հավասարեցված վճարումներ են համարվում Հայաս­տանի Հանրապետության աշխատանքային օրենսդրությանը համապատասխան որո­շակի ժամկետով և անորոշ ժամկետով աշխատանքային պայմանագրերի, ինչպես նաև աշխատանքի ընդունման մասին անհատական իրավական ակտի շրջանակներում կատար­վող հետևյալ վճարումները (վարձատրությունը).

ա. աշխատավարձը (հիմնական աշխատավարձ, լրացուցիչ վարձատրություն), այդ թվում` արտաժամյա աշխատանքի վարձատրությունը, գիշերային աշխատանքի վարձա­տրու­թյունը, հանգստյան և ոչ աշխատանքային (տոնական և հիշատակի) օրերին կատար­ված աշխատանքի վճարումը, լրավճարները, հավելումներ, հավելավճարները և պար­գևատրումները, լրացուցիչ և հատուկ ընդմիջումների վճարումը, առողջության ստուգ­ման համար ծախսվող ժամանակի համար վճարումը (եթե աշխատողի առող­ջու­թյան ստուգումը պարտադիր է և պայմանավորված է աշխատանքի բնույթով).

բ. ամենամյա (նվազագույն, երկարացված, լրացուցիչ) և նպատակային (ուսումնա­կան, պետական կամ հասարակական պարտականությունների կատարման համար) վճա­րովի արձակուրդի գումարները.

գ. հեղինակային վարձատրությունը (բացառությամբ Հայաստանի Հանրապետու­թյան հարկային օրենսգրքի 4-րդ հոդվածի 34-րդ մասով սահմանված ռոյալթիների).

2) գործարար ծրագրի մեկնարկը համարվում է Հայաստանի Հանրապետության կառա­վարության համապատասխան որոշմամբ սահմանված ժամկետը.

3) նոր աշխատատեղեր են համարվում արտոնության տրամադրման հարկային տարվա աշխատողների միջին տարեկան քանակի և ծրագրի մեկնարկին նախորդող հարկային տարվա աշխատողների միջին տարեկան քանակի դրական տարբերությունը: Աշխատողների միջին տարեկան քանակը որոշվում է տվյալ հարկային տարում յուրա­քանչ­յուր ամսվա վերջին օրվա դրությամբ աշխատողների քանակների հանրագումարը հարաբերելով 12-ի, իսկ տվյալ տարում նոր ստեղծված ռեզիդենտի համար աշխատող­ների միջին տարեկան քանակը որոշվում է ստեղծման օրվանից մինչև դեկտեմբերի 31-ն ընկած ժամանակահատվածում յուրաքանչյուր ամսվա վերջին օրվա դրությամբ աշխա­տող­ների քանակների հանրագումարը հարաբերելով ռեզիդենտի ստեղծման օրվանից մինչև դեկտեմբերի 31-ն ընկած ժամանակահատվածի ամիսների (այդ թվում` ոչ ամբող­ջա­կան ամիսների) թվի վրա: Եթե ռեզիդենտը ստեղծվել է դեկտեմբեր ամսին, ապա աշխա­տողների միջին տարեկան քանակ է համարվում այդ հարկային տարվա դեկտեմ­բերի 31-ի դրությամբ ռեզիդենտի մոտ առկա աշխատողների քանակը.

4) լրացուցիչ աշխատավարձ է համարվում սույն կետի 3-րդ ենթակետում նշված` արտո­նության տրամադրման հարկային տարվա աշխատողների միջին տարեկան քանակի և ծրագրի մեկնարկին նախորդող հարկային տարվա աշխատողների միջին տարեկան քանակի դրական տարբերության և արտոնության տրամադրման հարկային տարվա միջին տարեկան աշխատավարձի և դրան հավասարեցված վճարումների արտա­դրյալը: Միջին տարեկան աշխատավարձը և դրան հավասարեցված վճարումները որոշ­վում են արտոնության տրամադրման հարկային տարվա ընթացքում վճարված աշխատավարձի և դրան հավասարեցված վճարումների հանրագումարը հարաբերելով այդ հարկային տարվա աշխատողների միջին տարեկան քանակի վրա:

3. Գործարար ծրագրի մեկնարկման ու դրան հաջորդող հինգ հարկային տարի­ների շահութահարկի գումարը նվազեցվում է գործարար ծրագրի շրջանակներում ստեղծ­ված նոր աշխատատեղերի մասով համապատասխան տարվա ընթացքում հաշվարկված լրա­ցուցիչ աշխատավարձի և դրան հավասարեցված վճարումների 100 տոկոսի չափով, բայց ոչ ավելի, քան համապատասխան հարկային տարվա համար հաշվարկված փաս­տացի շահութահարկի գումարի 30 տոկոսը:

4. Գործարար ծրագրի հավանություն ստանալու համար գործարար ծրագիր իրա­կա­նացնող ռեզիդենտ շահութահարկ վճարողը գրավոր կամ էլեկտրոնային եղանակով Հայաս­տանի Հանրապետության կառավարության աշխատակազմ է ներկայացնում դիմում` գործարար ծրագրի մեկնարկումից առնվազն մեկ ամիս առաջ:

5. Դիմումին կից ներկայացվում է գործարար ծրագիրը և տեղեկատվություն` ռեզի­դենտ շահութահարկ վճարողի տնտեսական գործունեության մասին` համաձայն N 1 և N 2 ձևերի:

6. Դիմումը Հայաստանի Հանրապետության կառավարության աշխատակազմ մուտ­քագրվելու օրվան հաջորդող 3 աշխատանքային օրվա ընթացքում Հայաստանի Հան­րապետության վարչապետի հանձնարարությամբ ներկայացվում է Հայաստանի Հան­րապետության ֆինանսների նախարարություն ու Հայաստանի Հանրապետության կառա­վարությանն առընթեր պետական եկամուտների կոմիտե` կարծիք ստանալու համար, և Հայաստանի Հան­րապետության տնտեսական զարգացման և ներդրումների նախարարություն` եզրա­կա­ցություն ստանալու համար:

7. Հայաստանի Հանրապետության ֆինանսների նախարարությունը և Հայաս­տանի Հանրապետության կառավարությանն առընթեր պետական եկամուտների կոմի­տեն 5 աշխատանքային օրվա ընթացքում ուսումնասիրում են ներկայացված դիմումը և Հայաս­տանի Հանրապետության տնտեսական զարգացման և ներդրումների նախարա­րու­թյուն են ներկայացնում կարծիք` կցելով ծրագրի վերաբերյալ սույն կարգի 8-րդ կետով սահ­մանված չափորոշիչների գնահատականները:

8. Հայաստանի Հանրապետության տնտեսական զարգացման և ներդրումների նախարարությունը, Հայաստանի Հանրապետության ֆինանսների նախարարությունը և Հայաս­տանի Հանրապետության կառավարությանն առընթեր պետական եկամուտների կոմի­տեն գնահատում են ծրագիրը՝ համաձայն գնահատման հետևյալ չափորոշիչների (փակագծերում նշվում է առավելագույն միավորը).

1) տնտեսության վրա մուլտիպլիկատիվ ազդեցություն (7).

2) զբաղվածության ընդլայնում և ոլորտի միջին աշխատավարձի չափը (10).

3) նորարարություն և աշխատանքի արտադրողականության բարձրացում (10).

4) արտահանման ուղղվածություն (10).

5) պատշաճ մարքեթինգային քաղաքականություն (6).

6) համաֆինանսավորման առկայություն (սեփականատիրոջ մասնակցությունը նախա­գծին` 50 և ավելի տոկոսով) (5):

9. Ծրագիրը գնահատվում է ռեզիդենտ շահութահարկ վճարողի կողմից ներկայաց­ված չափորոշիչների հիման վրա` հետևյալ մեթոդաբանությամբ.

1) տնտեսության վրա մուլտիպլիկատիվ ազդեցությունը գնահատվում է՝ հիմք ընդու­նելով Ձև N2-ում նշված ցուցանիշները: Առավելագույն գնահատականը` 7 միավոր.

2) զբաղվածության ընդլայնում և ոլորտի միջին աշխատավարձի չափը գնահատ­վում է՝ հիմք ընդունելով Ձև N2-ում նշված ցուցանիշները: Առավելագույն գնահատականը` 10 միավոր: Ընդ որում`

ա. մինչև 30% աշխատատեղերի ավելացման դեպքում գնահատվում է 0-3 միավոր,

բ. 30%-50% աշխատատեղերի ավելացման դեպքում գնահատվում է 4-6 միավոր,

գ. 50%-ից ավելի աշխատատեղերի ավելացման դեպքում գնահատվում է 7-10 միավոր.

3) նորարարություն և աշխատանքի արտադրողականության բարձրացումը գնա­հատ­վում է առավելագույն 10 միավոր: Ընդ որում`

- մինչև 30% արտադրողականության բարձրացման դեպքում գնահատվում է 0-3 միավոր,

- 30-60% արտադրողականության բարձրացան դեպքում գնահատվում է 4-6 միավոր,

- 60%-ից բարձր արտադրողականության բարձրացան դեպքում գնահատվում է 7-10 միավոր:

Նոր արտադրության ստեղծման դեպքում համեմատվում է տվյալ ճյուղի միջին արտադրողականության հետ:

4) արտահանման ուղղվածությունը գնահատվում է՝ հիմք ընդունելով Ձև N2-ում նշված ցուցանիշները: Առավելագույն գնահատականը` 10 միավոր: Ընդ որում`

- մինչև 30% արտադրանքի արտահանման դեպքում գնահատվում է 0-3 միավոր,

- 30-60% արտահանման դեպքում` 4-6 միավոր,

- 60%-ից բարձր արտահանման դեպքում` 7-10 միավոր:

5) պատշաճ մարքեթինգային քաղաքականությունը գնահատվում է՝ հիմք ընդու­նելով Ձև N1-ում նշված ցուցանիշները: Առավելագույն գնահատականը` 6 միավոր.

7) համաֆինանսավորման առկայությունը (սեփականատիրոջ մասնակցությունը նախա­գծին` 50 և ավելի տոկոսով) գնահատվում է՝ հիմք ընդունելով Ձև N1-ում նշված ցուցանիշները: Առա­վելագույն գնահատակը` 5 միավոր:

10. Հայաստանի Հանրապետության տնտեսական զարգացման և ներդրումների նախարարությունը կարծիքները ստանալուց հետո` 7-օրյա ժամկետում, պատրաստում է եզրա­կացություն` ամփոփելով Հայաստանի Հանրապետության ֆինանսների նախարա­րու­թյան և Հայաստանի Հանրապետության կառավարությանն առընթեր պետական եկա­մուտների կոմիտեի կարծիքներն ու ծրագրի գնահատման արդյունքները:

11. Ծրագրի գնահատման արդյունքներն ամփոփվում են` հաշվի առնելով յուրա­քանչ­յուր չափորոշչի միջին թվաբանական արդյունքը:

12. Ամփոփման արդյունքում 26 և ավելի միավոր ստացած ծրագրերի վերաբերյալ տրվում է դրական եզրակացություն, իսկ դրանից պակասի վերաբերյալ` բացասական եզրակացություն:

13. Հայաստանի Հանրապետության տնտեսական զարգացման և ներդրումների նախա­րարությունը դրական կամ բացասական եզրակացության հիման վրա մշակում է Հայաստանի Հանրապետության կառավարության համապատասխան որոշման նախա­գիծ և այն ներկայացնում է Հայաստանի Հանրապետության կառավարության աշխա­տակազմ:

14. Հայաստանի Հանրապետության կառավարության համապատասխան որոշումը ստանալուց հետո՝ 5-օրյա ժամկետում, Հայաստանի Հանրապետության տնտեսական զար­գացման և ներդրումների նախարարությունը դրա մասին տեղեկացնում է ռեզիդենտ շահու­թահարկ վճարողին, որի հիման վրա Հայաստանի Հանրապետության տնտեսական զարգացման և ներդրումների նախարարության և ռեզիդենտի միջև կնքվում է գործարար ծրագրի իրականացման և մոնիթորինգի համակարգի մասին պայմանագիր` համաձայն N 3 ձևի:

*Ձև N 1*

**ԳՈՐԾԱՐԱՐ ԾՐԱԳԻՐ**

**1. Հակիրճ տեղեկատվություն ռեզիդենտ շահութահարկ վճարողի գործունեության մասին**

|  |  |  |  |  |  |  |
| --- | --- | --- | --- | --- | --- | --- |
| 1. | Ռեզիդենտ շահութահարկ վճարողի անվանումը | |  | | | |
| 2. | Գտնվելու վայրը, կոնտակտային տվյալները | |  | | | |
| 3. | Կազմակերպաիրավական ձևը | |  | | | |
| 4. | Ուղղվածությունը/գործունեության բնագավառը | |  | | | |
| 5. | Ծրագրի համար առկա/անհրաժեշտ տարածքները | |  | Առկա տարածք | | Անհրաժեշտ տարածք |
| Հողատարածք |  | |  |
| Շենքեր և շինություններ |  | |  |
| Այլ |  | |  |
| 6. | Սեփականության ձևը, այդ թվում՝ բաժնետերեր`  ըստ բաժնեմասի | |  | | | |
| 1. | | | |
| 2. | | | |
| 3. | | | |
| 4. | | | |
| 7. | Հիմնադրման տարեթիվը | Գործունեության մեկնարկի ժամկետները |  | |  | |
| 8. | Ծրագրի նպատակը/ տեղեկատվություն իրականացվող ծրագրի մասին | |  | | | |
| 9. | Մարքեթինգային քաղաքականության նկարագրությունը | |  | | | |
| 10. | Գործընկերները | |  | | | |
| 11. | Նորարարություն | |  | | | |
| 12. | Ծրագրին վերաբերող այլ տեղեկություններ (անհրաժեշտության դեպքում) | |  | | | |

**2. Ներդրումներ**

|  |  |  |  |
| --- | --- | --- | --- |
| NN  ը/կ | Ուղղվածությունը | Սեփական միջոցները | Այլ միջոցներ |
| 1 | 2 | 3 |
| 1. |  |  |  |
| 2. |  |  |  |
| 3. |  |  |  |
|  | Ընդհանուր ներդրումներ |  |  |

**Ձևի լրացման ուղեցույց**

1. 1-ին` «Հակիրճ տեղեկատվություն ռեզիդենտ շահութահարկ վճարողի գործու­նեու­թյան մասին» բաժնի՝

1) 5-րդ տողում նշվում են ծրագրի համար առկա/անհրաժեշտ տարածքների չափերը` քառ. մետր չափի միավորով.

2) 6-րդ տողում առանձին տողում նշվում է սեփականության ձևը, իսկ մնացած տողե­րում՝ 15 տոկոս և ավելի բաժնետեր հանդիսացող անձանց անունները (ռեզիդենտ շահութահարկ վճարողի՝ կազմակերպություն հանդիսանալու դեպքում).

3) 7-րդ տողում նշվում է ռեզիդենտի պետական գրանցման, իսկ անհատ ձեռնար­կա­տիրոջ դեպքում` որպես անհատ ձեռնարկատեր հաշվառվելու տարեթիվը.

4) 8-րդ տողում տեքստային տարբերակով նկարագրվում է ծրագրի նպատակը, որտեղ կատարվում է նշում նաև արդեն իսկ իրականացված և անհրաժեշտ աշխատանք­ների, ինչպես նաև դրանց ժամկետների մասին.

5) 9-րդ տողում տեքստային տարբերակով նկարագրվում է իրականացվող և նախա­տեսվող մարքեթինգային քաղաքականությունը` նշելով նաև դրա համար անհրա­ժեշտ ֆինանսական միջոցների մասին.

6) 10-րդ տողում տեքստային տարբերակով նշվում է ծրագրի գործունեության արդ­յունքի իրացման առկա և հնարավոր գործընկերների մասին` պայմանագրերի կամ պայ­մա­նավորվածությունների առկայության դեպքում.

7) 11-րդ տողում տեքստային տարբերակով ներկայացվում է ծրագրի գործու­նեու­թյան արդյունքում նորամուծությունների ներդրումը.

8) 12-րդ կետում անհրաժեշտության դեպքում տեքստային տարբերակով ներ­կա­յաց­վում են ծրագրին վերաբերող այլ տեղեկություններ:

2. Ձևում լրացվող աղյուսակներում բացակայող տեղեկատվության դեպքում դրվում է «-» նշանը:

*Ձև N 2*

**1. Տեղեկատվություն ռեզիդենտ շահութահարկ վճարողի տնտեսական գործունեության մասին**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| NN ը/կ | 1 | 2 | 3 | 4 | 5 | 6 | 7 | 8 | 9 |
| 1. | Ցուցանիշ | 20\_\_ թ. | 20\_\_ թ. | 20\_\_ թ. | 20\_\_ թ. | 20\_\_ թ. | 20\_\_ թ. | 20\_\_ թ. | 20\_\_ թ. |
| 2. | Արտադրանք |  |  |  |  |  |  |  |  |
| 3. | Իրացում |  |  |  |  |  |  |  |  |
| 4. | Արտահանում |  |  |  |  |  |  |  |  |
| 5. | Արտահանման երկրներ |  |  |  |  |  |  |  |  |
| 6. | Աշխատողների միջին տարեկան քանակ |  |  |  |  |  |  |  |  |
| 7. | Միջին տարեկան աշխատավարձ |  |  |  |  |  |  |  |  |
| 8. | Արտադրողականություն |  |  |  |  |  |  |  |  |
| 9. | ԱԱՀ |  |  |  |  |  |  |  |  |
| 10. | Շահութահարկ |  |  |  |  |  |  |  |  |
| 9. | Եկամտային հարկ |  |  |  |  |  |  |  |  |

**N 2 ձևը լրացնելու ուղեցույց**

1. 1-ին` «Տեղեկատվություն ռեզիդենտ շահութահարկ վճարողի տնտեսական գոր­ծու­­նեու­թյան մասին» բաժնի՝

1) 2-րդ, 3-րդ և 4-րդ սյունակներում նշված տեղեկատվությունը լրացվում է դիմումը ներկայացնելուն նախորդող երկու տարիների համար, իսկ հաջորդ սյունակներում արտացոլվում են կանխատեսվող տարիները մինչև ծրագրի ավարտն ընկած ժամանա­կա­հատ­վածի համար.

2) 2-րդ, 3-րդ, 4-րդ, 7-րդ, 8-րդ, 9-րդ, 10-րդ և 11-րդ տողերի չափի միավորն է հազ. դրամը:

2. Ձևում լրացվող աղյուսակներում բացակայող տեղեկատվության դեպքում դրվում է «-» նշանը:

*Ձև N 3*

**Պ Ա Յ Մ Ա Ն Ա Գ Ի Ր**

**ԳՈՐԾԱՐԱՐ ԾՐԱԳՐԻ ԻՐԱԿԱՆԱՑՄԱՆ ԵՎ ՄՈՆԻԹՈՐԻՆԳԻ ՀԱՄԱԿԱՐԳԻ ՄԱՍԻՆ**

քաղ. Երևան \_\_\_\_\_\_\_ \_\_\_\_\_\_\_\_\_\_\_\_\_\_20 թ.

Հայաստանի Հանրապետությունը, որի անունից հանդես է գալիս Հայաստանի Հանրապետության տնտեսական զարգացման և ներդրումների նախարարությունը (այսուհետ` նախարարություն), ի դեմս նախարար`\_\_\_\_\_\_\_\_\_\_\_\_\_\_\_\_\_, մի կողմից, և \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, ի դեմս \_\_\_\_\_\_\_\_\_\_\_\_\_ (այսուհետ` կազմակերպություն), մյուս կողմից (նախարարությունը և կազմակերպությունը միասին հիշատակելու դեպքում, այսուհետ` կողմեր) հիմք ընդունելով Հայաստանի Հանրապետության կառավարության 20 թվականի \_\_\_\_\_-ի N \_\_\_\_\_\_-Ն որոշումը, կնքեցին սույն պայմանագիրը (այսուհետ` պայմանագիր) հետևյալի մասին.

**1. Պայմանագրի առարկան**

Պայմանագրով կազմակերպությունը պարտավորվում է կատարել Հայաստանի Հանրապետության կառավարության 20 թվականի \_\_\_\_\_-ի N \_\_\_\_\_\_-Ն որոշմամբ հավանության արժանացած գործարար ծրագրով (այսուհետ` ծրագիր) նախատեսված աշխատանքները, իսկ նախարարությունը պարտավորվում է իր իրավասությունների շրջանակներում աջակցել ընկերությանը՝ ծրագրի իրականացման գործընթացում:

**2. Կողմերի իրավունքներն ու պարտավորությունները**

2.1. Նախարարությունը պարտավոր է`

2.1.1. կատարել ծրագրի իրականացման մոնիթորինգ:

2.2. Նախարարությունն իրավունք ունի`

2.2.1. կատարելու կազմակերպության կողմից իրականացվող ծրագրի նկատմամբ վերահսկողություն.

2.2.2. կազմակերպությունից պահանջելու ներկայացնել պայմանագրի 3.6-րդ կետով սահմանված հաշվետվությունները:

2.3. Կազմակերպությունը պարտավոր է`

2.3.1. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ .

2.3.2. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ .

2.3.3. հարկային պարտավորություններն ավելացնել աշխատողների թվի և արտադրանքի իրացման ծավալների ավելացմանը համապատասխան.

2.3.4. կատարել նախարարության կողմից բացահայտված թերությունների վերացման ուղղությամբ տրված ցուցումները.

2.3.5. իրականացնել ծրագրով նախատեսված այլ անհրաժեշտ աշխատանքներ:

2.4. Կազմակերպությունն իրավունք ունի`

2.4.1. ինքնուրույն որոշելու ծրագրի իրականացման մեխանիզմները.

2.4.2. ծրագրի իրականացմանը ներգրավելու այլ կազմակերպություններ և անհատ փորձագետներ, որոնց կողմից իրականացվող աշխատանքների որակի պատասխանա­տվությունը կրում է կազմակերպությունը:

**3. Հաշվետվություն և մոնիթորինգ**

3.1. Կազմակերպության կողմից ծրագրի իրականացման նախնական, ընթացիկ և վերջնական արդյունքների համապատասխանության գնահատման նպատակով իրականացվում է մոնիթորինգ:

3.2. Նախարարությունը ցանկացած ժամանակ կարող է ծրագրի շրջանակներում իրականացնել մոնիթորինգ, ինչպես նաև ուսումնասիրել կազմակերպության կողմից իրականացված մոնիթորինգը և ծրագրին առնչվող ցանկացած փաստաթղթեր ու նյութեր:

3.3. Մոնիթորինգի ընթացքում բացահայտված թերացումների և բացթողումների շտկման նպատակով նախարարության կողմից ընկերությանը տրվում են ցուցումներ և կատարվում են առաջարկություններ:

3.4. Նախարարության կողմից իրականացվող մոնիթորինգի ընթացքում կազմակերպությունից կարող են պահանջվել գրավոր ու բանավոր պարզաբանումներ և բացատրություններ:

3.5. Մոնիթորինգն իրականացվում է ծրագրով ստանձնած պարտավորությունների կատարման ընթացքը գնահատելու նպատակով:

3.6. Կազմակերպությունը յուրաքանչյուր եռամսյակը մեկ ներկայացնում է հաշվետ­վու­թյուն­ներ (տեքստային և ֆինանսական)` յուրաքանչյուր ժամանակահատ­վածին հաջորդող ամսվա 10 աշխատանքային օրերի ընթացքում:

**4. Կողմերի պատասխանատվությունը**

4.1. Եթե կազմակերպությունը չի կատարում կամ ոչ պատշաճ է կատարում պայմանագրով և ծրագրով սահմանված պարտավորությունները, խուսափում է նախարարության վերահսկողությունից, ապա նախարարությունն իրավունք ունի միակողմանի լուծելու պայմանագիրը և Հայաստանի Հանրապետության կառավարություն ներկայացնելու Հայաստանի Հանրապետության հարկային օրենսգրքի 127-րդ հոդվածի 1-ին մասով սահմանված արտոնության կասեցման վերաբերյալ համապատասխան որոշման նախագիծ: Ընդ որում, անկախ մոնիթորինգի արդյունքներից՝ պայմանագրի գործողությունը դադարեցվում է նաև այն դեպքում, երբ պետական մարմինների կողմից օրենքով իրենց վերապահված լիազորությունների շրջանակներում ստացվում է հիմնավորված տեղեկատվություն՝ ներդրումային ծրագիր իրականացնող կազմակերպու­թյան հարկերի և այլ պարտադիր վճարների գծով ժամկետանց պարտավորությունների վերաբերյալ:

4.2. Կողմերը համաձայնում են պայմանագրի շուրջ ծագող տարաձայնությունները կարգավորել բանակցությունների միջոցով: Համաձայնություն ձեռք չբերվելու դեպքում վեճերը լուծվում են դատական կարգով:

**5. Պայմանագրի գործողության ժամկետը**

5.1. Պայմանագիրն ուժի մեջ է մտնում կողմերի ստորագրման պահից և գործում է մինչև ծրագրի պատշաճ իրականացման ավարտը:

5.2. Ծրագիրը համարվում է կատարված՝ պայմանագրով սահմանված պարտավո­րու­թյուն­ների կատարման դեպքում:

**6. Անհաղթահարելի ուժի ազդեցությունը (ՖՈՐՍ-ՄԱԺՈՐ)**

Պայմանագրով սահմանված պարտավորություններն ամբողջությամբ կամ մասնակիո­րեն չկատարելու համար կողմերն ազատվում են պատասխանատվությունից, եթե դա եղել է անհաղթահարելի ուժի ազդեցության հետևանքով, որը ծագել է պայմանագիրը կնքելուց հետո, և որը կողմերը չէին կարող կանխատեսել կամ կանխարգելել: Այդպիսի իրավի­ճակներն են երկրաշարժը, ջրհեղեղը, հրդեհը, պատերազմը, ռազմական և արտակարգ դրություն հայտարարելը, հաղորդակցության միջոցների աշխատանքի դադարեցումը, պետական մարմինների ակտերը և այլն, որոնք անհնարին են դարձնում պայմանագրով սահմանված պարտավորությունների կատարումը: Եթե արտակարգ ուժի ազդեցությունը շարունակվում է 3 (երեք) ամսվանից ավելի, ապա կողմերից յուրաքանչյուրն իրավունք ունի լուծելու պայմանագիրը` դրա մասին նախապես տեղյակ պահելով մյուս կողմին:

7. Եզրափակիչ դրույթներ

7.1. Պայմանագրում կատարվող փոփոխությունները կամ լրացումներն իրավաբա­նա­կան ուժ ունեն, եթե կազմված են գրավոր և ստորագրված են կողմերի կողմից:

7.2. Պայմանագրով չնախատեսված հարաբերությունները ենթակա են կարգավորման Հայաստանի Հանրապետության օրենսդրությամբ սահմանված կարգով:

7.3. Պայմանագիրը կնքված է հայերենով` 2 օրինակից, որոնք ունեն հավասար իրավա­բանական ուժ: Յուրաքանչյուր կողմին տրվում է պայմանագրի մեկ օրինակ:

**ՏԵՂԵԿԱՆՔ-ՀԻՄՆԱՎՈՐՈՒՄ**

**«Գործարար ծրագրերի հավանության արժանացման և այդ ծրագրերի շրջանակներում ստեղծված նոր աշխատատեղերի մասով լրացուցիչ աշխատավարձի և դրան հավասարեցված վճարումների հաշվարկման կարգը հաստատելու մասին» ՀՀ կառավարության որոշման նախագծի վերաբերյալ**

**1. Իրավական ակտի ընդունման անհրաժեշտությունը**

«Գործարար ծրագրերի հավանության արժանացման և այդ ծրագրերի շրջանակ­ներում ստեղծված նոր աշխատատեղերի մասով լրացուցիչ աշխատավարձի և դրան հավասարեցված վճարումների հաշվարկման կարգը հաստատելու մասին» ՀՀ կառավա­րության որոշման նախագծի ընդունումը պայմանավորված է 2018 թվականի հունվարի 1-ից ուժի մեջ մտնող Հայաստանի Հանրապետության հարկային օրենսգրքի 127-րդ հոդ­վածի կիրարկումն ապահովելու անհրաժեշտությամբ:

**2. Ընթացիկ իրավիճակը և խնդիրները**

Ներկայումս «Շահութահարկի մասին» Հայաստանի Հանրապետության օրենքի 39.3-րդ հոդվածով նախատեսված է Հայաստանի Հանրապետության կառավարության հավանությանն արժանացած` գործարար ծրագրեր իրականացնող ռեզիդենտ կազմա­կեր­պությունների կողմից գործարար ծրագրի շրջանակներում ստեղծված նոր աշխա­տա­տե­ղերի մասով հաշվարկվող աշխատավարձի և դրան հավասարեցված վճարումների գծով շահութահարկի գումարից նվազեցման արտոնություն: Գործարար ծրագրի հավա­նության արժանացման, ինչպես նաև այդ ծրագրի շրջանակներում նոր ստեղծված աշխատատեղերի մասով լրացուցիչ վճարվող աշխատավարձի և դրան հավասարեցված վճարումների հաշվարկման կարգը սահմանված է Հայաստանի Հանրապետության կառավարության 07.03.2013 թվականի N 346-Ն որոշմամբ: Շահութահարկի արտոնու­թյան կիրառման նպատակով նշված կարգով կարգավորված չեն աշխատավարձ և դրան հավասարեցված վճարումների տեսակները, ոչ լիարժեք են լուծված նոր աշխատատե­ղերի և դրանց մասով լրացուցիչ վճարվող աշխատավարձի ու դրան հավասարեցված վճարումների հաշվարկման հետ կապված հարցերը:

**3. Առկա խնդիրների առաջարկվող լուծումները**

Ներկայացված նախագծով, ի տարբերություն ներկայումս գործող Հայաստանի Հանրապետության կառավարության 07.03.2013 թվականի N 346-Ն որոշման, սահման­վում են այն եկամտատեսակները, որոնք կարգի իմաստով համարվելու են աշխատա­վարձ և դրան հավասարեցված վճարումներ, ինչպես նաև առաջարկվում են նոր աշխա­տատեղերի որոշման և դրանց մասով լրացուցիչ հաշվարկվող աշխատավարձի և դրան հավասարեցված վճարումների հաշվարկման առավել հստակ մեխանիզմներ, ինչը կբացառի նաև գործարար ծրագրի մեկնարկի դրությամբ առկա աշխատատեղերը գոր­ծա­րար ծրագրի ընթացքում այլ աշխատատեղերով փոխարինելու արդյունքում դրանք որպես նոր աշխատատեղեր ներկայացնելու հնարավորությունը:

**4. Կարգավորման նպատակը և բնույթը**

Նախագծով կարգավորվում են գործարար ծրագրերի հավանության արժանաց­ման, ինչպես նաև այդ ծրագրերի շրջանակներում ստեղծված նոր աշխատատեղերի մասով լրացուցիչ աշխատավարձի և դրան հավասարեցված վճարումների հաշվարկման հետ կապված հարաբերությունները:

**5. Իրավական ակտի կիրառման դեպքում ակնկալվող արդյունքը**

Նախագծի ընդունման արդյունքում ակնկալվում է ապահովել շահութահարկի արտոնության կիրառման հնարավորությունը:

**ՏԵՂԵԿԱՆՔ**

**«Գործարար ծրագրերի հավանության արժանացման և այդ ծրագրերի շրջանակներում ստեղծված նոր աշխատատեղերի մասով լրացուցիչ աշխատավարձի և դրան հավասարեցված վճարումների հաշվարկման կարգը հաստատելու մասին» ՀՀ կառավարության որոշման նախագծի ընդունման կապակցությամբ այլ իրավական ակտերում փոփոխություններ կամ լրացումներ կատարելու անհրաժեշտության վերաբերյալ**

«Գործարար ծրագրերի հավանության արժանացման և այդ ծրագրերի շրջանակ­ներում ստեղծված նոր աշխատատեղերի մասով լրացուցիչ աշխատավարձի և դրան հավասարեցված վճարումների հաշվարկման կարգը հաստատելու մասին» ՀՀ կառավա­րության որոշման նախագծի ընդունման կապակցությամբ այլ իրավական ակտերում փոփոխություններ կամ լրացումներ կատարելու անհրաժեշտություն չկա:

**ՏԵՂԵԿԱՆՔ**

**«Գործարար ծրագրերի հավանության արժանացման և այդ ծրագրերի շրջանակներում ստեղծված նոր աշխատատեղերի մասով լրացուցիչ աշխատավարձի և դրան հավասարեցված վճարումների հաշվարկման կարգը հաստատելու մասին» ՀՀ կառավարության որոշման նախագծի ընդունման կապակցությամբ պետական կամ տեղական ինքնակառավարման մարմինների բյուջեներում ծախսերի և եկամուտների էական ավելացման կամ նվազեցման վերաբերյալ**

«Գործարար ծրագրերի հավանության արժանացման և այդ ծրագրերի շրջանակ­ներում ստեղծված նոր աշխատատեղերի մասով լրացուցիչ աշխատավարձի և դրան հավասարեցված վճարումների հաշվարկման կարգը հաստատելու մասին» ՀՀ կառավա­րության որոշման նախագծի ընդունման կապակցությամբ պետական բյուջեում ծախսերի և եկամուտների ավելացում կամ նվազեցում չի նախատեսվում:

**ԱՄՓՈՓԱԹԵՐԹ**

**«ԳՈՐԾԱՐԱՐ ԾՐԱԳՐԵՐԻ ՀԱՎԱՆՈՒԹՅԱՆ ԱՐԺԱՆԱՑՄԱՆ և ԱՅԴ ԾՐԱԳՐԵՐԻ ՇՐՋԱՆԱԿՆԵՐՈՒՄ ՍՏԵՂԾՎԱԾ ՆՈՐ ԱՇԽԱՏԱՏԵՂԵՐԻ ՄԱՍՈՎ ԼՐԱՑՈՒՑԻՉ ԱՇԽԱՏԱՎԱՐՁԻ և ԴՐԱՆ ՀԱՎԱՍԱՐԵՑՎԱԾ ՎՃԱՐՈՒՄՆԵՐԻ ՀԱՇՎԱՐԿՄԱՆ ԿԱՐԳԸ ՍԱՀՄԱՆԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ ՍՏԱՑՎԱԾ ԴԻՏՈՂՈՒԹՅՈՒՆՆԵՐԻ ԵՎ ԱՌԱՋԱՐԿՈՒԹՅՈՒՆՆԵՐԻ**

|  |  |  |  |  |
| --- | --- | --- | --- | --- |
| հ/հ | Առաջարկության հեղինակը, գրության ամսաթիվը, գրության համարը | Առաջարկության բովանդակությունը | Եզրակացություն | Կատարված փոփոխությունը |
| 1 | 2 | 3 | 4 | 5 |
| **1.** | ՀՀ տնտեսական զարգացման և ներդրումների նախարարություն  14.02.2017թ.  N 05/11.1/1302-17 | Հնարավորինս պարզեցնել գնահատման համակարգը՝ չափորոշիչները դարձնելով չափելի՝ հրաժարվելով 1-3-րդ, 5-րդ և 10-րդ չափորոշիչներից։ Չափորո-շիչներից ելնելով՝ խմբագրել Ձև 1-ը՝ 5-րդ, 6-րդ, 9-րդ, 10-րդ, 11-րդ, 12-րդ կետերը հանել կամ սահմանել, որ դրանք լրացնելը պարտադիր չէ։ | Ընդունվել է մասնակի | Նախագծի մշակման հիմքում ընկած իրավական կարգավորումները գրեթե կրկնում են ներկայումս գործող Հայաստանի Հանրապետության կառավարության 07.03.2013 թվականի N 346-Ն որոշմամբ հաստատված կարգով նախատեսված, այդ թվում` գնահատման համակարգի հիմքում ընկած չափորոշիչների վերաբերյալ դրույթները: Այդ առումով, հաշվի առնելով նաև չափորոշիչները առավել չափելի դարձնելու առաջարկը, նախագծի 5-րդ չափորոշիչից հանվել է մրցակցային առավելությունը, իսկ 10-րդ չափորոշիչը հանվել է ամբողջությամբ (այսինքն` կարգի նախագծի 8-րդ կետից հանվել է 10-րդ ենթակետը, իսկ 5-րդ ենթակետից հանվել են «և մրցակցային առավելությունը» բառերը): Ըստ այդմ` Ձև N 1 աղյուսակի 11-րդ կետը խմբագրվել է («Մրցակցային առավելությունները» բառերը փոխարինվել են «Նորարարություն» բառով), իսկ 12-րդ կետը հանվել է ամբողջությամբ:  Ինչ վերաբերում է 1-3-րդ չափորոշիչները հանելուն, ըստ այդմ` Ձև N1-ից 5-րդ, 6-րդ, 9-րդ և 10-րդ կետերը հանելուն կամ ոչ պարտադիր սահմանելու հետ կապված առաջարկին, ապա այն չի ընդունվել հետևյալ նկատառումներից ելնելով.  նշված չափորոշիչնեչը չափելի են և ոչ բարդ կիրառման առումով: Այսպես` 1-ին չափորոշիչը («իրատեսականություն և հեռանկարայնություն») որոշվում է Ձև N2 աղյուսակում ներկայացված` արտադրան-քի, իրացումների, արտահանումների ցուցանիշներից ելնելով, որոնց վերլուծության արդյունքում կարելի է եզրակացնել` թե իրացման (ներառյալ արտահանումը) ծավալների սպասվող աճը պայմանավորված է *նոր աշխատատեղերի ստեղծմամբ* (ինչը ընկած է Հայաստանի Հանրապետության հարկային օրենսգրքի 127-րդ հոդվածով նախատեսված արտոնության հիմքում), *ըստ այդմ` արտադրողականության բարձրացմամբ, թե* *պայմանավորված է* *տեխնիկական վերազինման հանգաման-քով:*  2-րդ չափորոշիչը («ռիսկայնության աստիճան») կարելի է որոշել Ձև N1 աղյուսակում ներկայացվող գործընկերների, Ձև N2 աղյուսակում ներկայացվող արտահանման երկրների վերաբերյալ տեղեկատվությունից ելնելով, ինչը հնարավորություն կտա որոշել արտահանման շուկայի մրցակցային լինելը, արտահանման նոր շուկաներ մուտք գործելու հնարավորությունը, հայկական շուկայում իրացվելիության հնարավորությունը:  3-րդ չափորոշիչի («տնտեսության վրա մուլտիպլիկատիվ ազդեցություն») գնահատման հիմքում կարող է ընդունվել ծրագրի իրականացման ոլորտային առանձնահատկությունը, ծրագրի վերաբերյալ Ձև N1-ում ներկայացվող տեղեկատվությունը, ինչը հնարավորու-թյուն կընձեռի եզրակացնել տվյալ ծրագրի իրականացման արդյունքում արտադրվող արտադրանքը (մատուցվող ծառայությունը) սպառող ոլորտների վրա վերջինիս թողած ազդեցությունը: |
| Հաշվի առնելով, որ Ձև 2-ը ներկայացվում է դիմելուց, այսինքն, ըստ էության, տրամադրվում են միայն երկու տարվա փաստացի տվյալներ, իսկ մնացածը կանխատեսում է, առաջարկում ենք քննարկել Ձև 2-ում ԱԱՀ-ի, շահութահարկի և եկամտային հարկի կանխատեսման նպատակահարմարու-թյունը։ | Չի ընդունվել | Հաշվի առնելով այն հանգամանքը, որ շահութահարկի գծով արտոնությունը նախատեսվում է կիրառել գործարար ծրագրի մեկնարկման ու *դրան հաջորդող հինգ տարիների ընթացքում,* ուստի նախագծով առաջարկվում է գործարար ծրագրի («բիզնես պլանի») ներկայացում հինգ տարիների կտրվածքով, ինչպես նաև այդ ծրագրի իրականացման արդյունքում առաջացող պետական բյուջե վճարման ենթակա հարկերի թեկուզ և մոտավոր կանխատեսումները, որը նույնպես կարելի է օգտագործել չափորոշիչների գնահատման վերլուծության նպատակով: Օրինակ` եկամտային հարկի և աշխատատեղերի քանակի ու միջին տարեկան աշխատավարձի ցուցանիշների համեմատությունը հնարավորություն կընձեռի պատկերացում կազմել գործարար ծրագրի շրջանակներում ստեղծվող նոր աշխատատեղերի, դրանց արդյունքում հաշվարկվող լրացուցիչ աշխատավարձի և դրան հավասարեցված վճարումների վերաբերյալ ներկայացված տեղեկատվության ճշտության վերաբերյալ: |
| **2.** | ՀՀ ֆինանսների նախարարություն  02.03.2017թ.  01/2-4/3462-17 | Նախագծի վերա­բերյալ դիտողություններ և առաջարկություններ չկան: |  |  |
| **3.** | ՀՀ արդարադատության նախարարություն  06.03.2017թ.  N 01/14/3395-17 | Հաշվի առնելով Հայաստանի Հանրապետության հարկային օրենսգրքի 127-րդ հոդվածի 2-րդ մասը՝ նախագծի վերնագրից, 1-ին կետից և նախագծով հաստատվող հավելվածի վերնագրից անհրաժեշտ է հանել ԱՅԴ ԾՐԱԳՐԵՐԻ ՇՐՋԱՆԱԿՆԵՐՈՒՄ ՍՏԵՂԾՎԱԾ ՆՈՐ ԱՇԽԱՏԱՏԵՂԵՐԻ ՄԱՍՈՎ և ԵՎ ԴՐԱՆ ՀԱՎԱՍԱՐԵՑՎԱԾ ՎՃԱՐՈՒՄՆԵՐԻ բառերը: | Ընդունվել է | Որոշման նախագծում և նախագծով հաստատվող հավելվածում կատարվել են համապատասխան փոփոխություններ: |
| Նկատի ունենալով Իրավական ակտերի մասին Հայաստանի Հանրապետության օրենքի 41-րդ հոդվածի դրույթները՝ նախագծի հավելվածի 2-րդ կետի դրույթներն անհրաժեշտ է շարադրել համարակալված ենթակետերի և պարբերությունների տեսքով: | Ընդունվել է | Նախագծի հավելվածում կատարվել են համապատասխան փոփոխություններ: |
| Նախագծի հավելվածի 5-րդ կետում ծրագիր բառից առաջ անհրաժեշտ է լրացնել գործարար բառը՝ նկատի ունենալով Իրավական ակտերի մասին Հայաստանի Հանրապետության օրենքի 36-րդ հոդվածի և ՀՀ հարկային օրենսգրքի 127-րդ հոդվածի 2-րդ մասի դրույթները: | Ընդունվել է | Նախագծի հավելվածում կատարվել է համապատասխան լրացում: |
| Նախագծի հավելվածով սահմանվում է կարգ, որով կարգավորվում են ՀՀ հարկային օրենսգրքի 127-րդ հոդվածի 1-ին մասով սահմանված գործարար ծրագրերի հավանության արժանացման և այդ ծրագրերի շրջանակներում ստեղծված նոր աշխատատեղերի մասով լրացուցիչ աշխատավարձի և դրան հավասարեցվածվճարումների հաշվարկման հետ կապված հարաբերությունները: Այդ կապակցությամբ անհրաժեշտ է նկատի ունենալ, որ հիշյալ հարաբերություններն արդեն իսկ կարգավորված են Հայաստանի Հանրապետության կառավարության 2013 թվականի մարտի 7-ի N 346-Ն որոշմամբ: Այդ առումով, հաշվի առնելով Իրավական ակտերի մասին Հայաստանի Հանրապետության օրենքի 72-րդ հոդվածի դրույթներն, անհրաժեշտ է նախագծով առանձին կետ սահմանել, որով ուժը կորցրած կճանաչվի Հայաստանի Հանրապետության կառավարության վերոնշյալ որոշումը: | Ընդունվել է ի գիտություն | Քանի որ ՀՀ հարկային օրենսգրքի կիրարկման համար պետք է ընդունվեն կառավարության բազմաթիվ որոշումներ` ուժը կորցրած ճանաչելով նաև ներկայումս գործող ՀՀ կառավարության համապատասխան որոշումները, ինչպես նաև հիմք ընդունելով «Իրավական ակտերի մասին» ՀՀ օրենքի 71-րդ հոդվածի 3-րդ, 72-րդ հոդվածի 1-ին մասերի պահանջները` ՀՀ ԿԱ ՊԵԿ-ը նպատակահարմար է համարել մինչև ՀՀ հարկային օրենսգրքի ուժի մեջ մտնելը գործող ՀՀ կառավարության որոշումներն ուժը կորցրած ճանաչել մեկ որոշմամբ` ուժը կորցնելու դրույթները չներառել օրենսգրքի կիրարկումն ապահովող որոշումներում: |
| **4.** | ՀՀ տնտեսական զարգացման և ներդրումների նախարարություն  12.07.2017թ.  05/16.1/6872-17 | Նախագծի Հավելված N 1-ի 8-րդ կետն առաջարկում ենք շարադրել հետևյալ խմբագրությամբ՝  «8․ Հայաստանի Հանրապետության տնտեսական զարգացման և ներդրումների նախարարությունը, Հայաստանի Հանրա-պետության ֆինանսների նախարարու-թյունը և Հայաստանի Հանրապետության կառավարությանն առընթեր պետական եկամուտների կոմիտեն գնահատում են ծրագիրը՝ համաձայն գնահատման հետևյալ չափորոշիչների (փակագծերում նշվում է առավելագույն միավորը)`  1) տնտեսության վրա մուլտիպլիկատիվ ազդեցություն (7),  2) զբաղվածության ընդլայնում (10),  3) նորարարություն և արտադրողականության բարձրացում (10),  4) արտահանման ուղղվածություն (10),  5) ծրագրի իրականացման շրջանակներում տրվող միջին աշխատավարձ (10),  6) Ռեզիդենտ շահութահարկ վճարողի համապատասխանությունը «Փոքր և միջին ձեռնարկատիրության պետական աջակցության մասին» Հայաստանի Հանրապետության օրենքով սահմանված դասակարգմանը (3)։»։ | Ընդունվել է մասնակի | Նախագծից հանվել են իրատեսականու-թյուն և հեռանկարայնություն, ռիսկայնու-թյան աստիճան չափորոշիչները, նորարարություն չափորոշիչը (այդ թվում` գնահատականը) խմբագրվել է նորարարություն և աշխատանքի արտադրողականության բարձրացում չափորոշիչի, արտահանման խթանում և (կամ) ներմուծման փոխարինում չափորոշիչը (այդ թվում` գնահատականը) խմբագրվել է արտահանման ուղղվածու-թյուն չափորոշիչի, պատշաճ մարքեթինգային քաղաքականություն չափորոշիչը պահպանվել է, քանի որ այն չափելի է, հիմքում ընկած է Ձև N1-ում նշված ցուցանիշը, համաֆինանսա-վորման առկայություն (սեփականատիրոջ մասնակցությունը նախագծին` 50 և ավելի տոկոսով) չափորոշիչը պահպանվել է, այն չափելի է, հիմքում ընկած է Ձև N1-ում նշված ցուցանիշը, իսկ նորարարություն և աշխատանքի արտադրողականություն չափորոշիչները միացվել են և գնահատականը սահմանվել է 10 միավոր:  Չեն ընդունվել ծրագրի իրականացման շրջանակներում տրվող միջին աշխատավարձ, ինչպես նաև ռեզիդենտ շահութահարկ վճարողի համապատասխանությունը «Փոքր և միջին ձեռնարկատիրության պետական աջակցության մասին» ՀՀ օրենքով սահմանված դասակարգմանը վերաբերող չափորոշիչները, քանի որ ՀՀ հարկային օրենսգրքի 127-րդ հոդվածով նախատեսված արտոնությունը վերաբերում է նոր ստեղծված աշխատատեղերի մասով լրացուցիչ վճարվող աշխատավարձերի գծով շահութահարկի գումարի նվազեցմանը և որևէ առնչություն չունի տվյալ ոլորտի միջին աշխատավարձի ցուցանիշների պահպանման կամ ավելացման հետ: Պարզապես` նոր աշխատատեղեր ստեղծված լինելու փաստը արձանագրելու համար անհրաժեշտ ցուցանիշներ են հանդիսանում տվյալ կազմակերպության, այլ ոչ թե ոլորտի, միջին տարեկան աշխատավարձի և աշխատողների միջին տարեկան քանակի համեմատության արդյունքում աճի առկայությունը: ՀՀ հարկային օրենսգրքի վերը նշված արտոնությունից կարող են օգտվել ոչ միայն «Փոքր և միջին ձեռնարկատիրության պետական աջակցության մասին» ՀՀ օրենքին համապատասխանող տնտեսավարող սուբյեկտները, այլ ցանկացած, այդ թվում` խոշոր բիզնեսի ներկայացուցիչները, այդ պատճառով նշյալ առաջարկությունը չի ընդունվել: |
| Նախագծի 8-րդ կետից հետո առաջարկում ենք լրացնել նոր «8․1» կետով՝ հետևյալ բովանդակությամբ՝  «8․1 Ծրագրի գնահատման մեթոդաբանությունը`  Ծրագիրը գնահատվում է ռեզիդենտ շահութահարկ վճարողի կողմից ներկայացրած չափորոշիչների հիման վրա` հետևյալ մեթոդաբանությամբ`  1) Տնտեսության վրա մուլտիպլիկատիվ ազդեցությունը գնահատվում է հիմք ընդունելով սույն հավելվածի Ձև N2-ում նշված ցուցանիշները: Առավելագույն գնահատականը ` 7 միավոր:  2) Զբաղվածության ընդլայնումը` գնահատվում է հիմք ընդունելով սույն հավելվածի Ձև N5-ում նշված ցուցանիշները: Առավելագույն գնահատականը` 10 միավոր: Ընդ որում`  ա. Մինչև 30% աշխատատեղերի ավելացման, կամ 20 նոր աշխատատեղի ստեղծման դեպքում գնահատվում է 0-3 միավոր,  բ. 30%-50% աշխատատեղերի ավելացման, կամ 50 նոր աշխատատեղի ստեղծման դեպքում գնահատվում է 4-6 միավոր,  գ. 50%-ից ավելի աշխատատեղերի ավելացման, կամ 100 նոր աշխատատեղի ստեղծման դեպքում գնահատվում է 7-10 միավոր:  Տոկոսային արտահայտությամբ աշխատատեղերի ավելացման և նոր աշխատատեղերի ստեղծման քանակների միջև գնահատականի տարբերության դեպքում Անձը գնահատվում է երկու բաղադրիչների առավել բարձր գնահատականով։  3) նորարարություն և արտադրողականության բարձրացում` գնահատվում է առավելագույն 10 միավոր: Ընդ որում`  - մինչև 30% արտադրողականության բարձրացման դեպքում գնահատվում է 0-3 միավոր,  - 30-60% արտադրողականության բարձրացան դեպքում գնահատվում է 4-6 միավոր,  - 60%-ից բարձր արտադրողականության բարձրացան դեպքում գնահատվում 7-10 միավոր:  Նոր արտադրության ստեղծման դեպքում համեմատվում է տվյալ ճյուղի միջին արտադրողականության հետ:  4) արտահանման ուղղվածությունը գնահատվում է հիմք ընդունելով սույն հավելվածի Ձև N5-ում նշված ցուցանիշները: Առավելագույն գնահատականը` 10 միավոր: Ընդ որում`  - մինչև 30% արտադրանքի արտահանման դեպքում գնահատվում է 0-3 միավոր,  - 30-60% արտահանման դեպքում` 4-6 միավոր,  - 60%-ից բարձր արտահանման դեպքում` 7-10 միավոր:  5) Ծրագրի իրականացման շրջանակներում տրվող միջին աշխատավարձը գնահատվում է հիմք ընդունելով սույն հավելվածի Ձև N5-ում նշված ցուցանիշները: Առավելագույն գնահատականը` 10 միավոր: Ընդ որում`  - եթե միջին աշխատավարձը կազմում է հանրապետական միջին աշխատավարձի միչև 50%-ը` գնահատվում է 0-3 միավոր,  - եթե միջին աշխատավարձը կազմում հանրապետական միջին աշխատավարձի 50%-100%-ը` գնահատվում է 4-6 միավոր,  - եթե միջին աշխատավարձը կազմում հանրապետական միջին աշխատավարձի 100%-ից ավելի` գնահատվում է 7-10 միավոր:  6) Դիմումի ներկայացման օրվա դրությամբ ռեզիդենտ շահութահարկ վճարողի համապատասխանությունը «Փոքր և միջին ձեռնարկատիրության պետական աջակցության մասին» Հայաստանի Հանրապետության օրենքի 2-րդ հոդվածով սահմանված դասակարգմանը։ Ընդ որում`  -  միջին՝ առևտրային կազմակերպությունը կամ անհատ ձեռնարկատերերը` գնահատվում է 1 միավոր,  -  փոքր՝ առևտրային կազմակերպությունը կամ անհատ ձեռնարկատերը՝ գնահատվում է 2 միավոր,  - գերփոքր՝ առևտրային կազմակերպությունը կամ անհատ ձեռնարկատերը՝ գնահատվում է 3 միավոր։  Նոր արտադրության ստեղծման դեպքում ռեզիդենտ շահութահարկ վճարողի դիտարկվում է որպես գերփոքր առևտրային կազմակերպության կամ անհատ ձեռնարկատեր:»։ | Ընդունվել է մասնակի | Մեթոդաբանությունն ընդունվել է միայն այն չափորոշիչների մասով, որոնք ընդունվել են նախագծի լրամշակման ժամանակ: Զբաղվածության ընդլայնումը չափորոշիչի որոշման հիմքում վերցվել է միայն տոկոսային արտահայտությամբ աշխատատեղերի ավելացման բաղադրիչը, իսկ նոր աշխատատեղերի ստեղծման քանակային բաղադրիչը չի ներառվել` նպատակ ունենալով հնարավորինս պարզեցնել գնահատման համակարգը: Բացի այդ նշյալ առաջարկության ընդունումը գործունեության անհավասար պայմաններ կստեղծի տարբեր չափերի հարկ վճարողների համար, քանի որ եթե, օրինակ, 100 աշխատող ունեցող կազմակերպության համար ևս 20 աշխատատեղ ստեղծելը համեմատաբար հեշ լուծելի խնդիր է, ապա 10 աշխատատեղ ունեցող կազմակերպության համար 20 լրացուցիչ աշխատատեղ ստեղծելը կարող է անիրագործելի խնդիր լինել: |
| Միաժամանակ տեղեկացնում ենք, որ վերոնշյալ չափորոշիչները ներառվել են նաև «Հայաստանի Հանրապետության կառավարության 2011 թվականի օգոստոսի 4-ի N1119-Ն որոշման մեջ փոփոխություններ կատարելու մասին» և «Ներդրումային ծրագրեր իրականացնող կազմակերպությունների և անհատ ձեռնարկատերերի ընտրության կարգը սահմանելու մասին» ՀՀ կառավարության որոշման նախագծերում, որոնք ներկայացվել են ՀՀ կառավարության աշխատակազմ։ | Ընդունվել է ի գիտություն | Հարկ է նշել, որ նախագծի սկզբնական տարբերակում բացակայում էր ծրագիր իրականացնողների կողմից ստանձնած պարտավորությունների կատարման ընթացքի նկատմամբ ՀՀ տնտեսական զարգացման և ներդրումների նախարարության կողմից մոնիթորինգի իրականացման բաղադրիչը: Նախագծի լրամշակման հիմքում ընկած էր մոնիթորինգի բաղադրիչի ներառումը, ինչպես այն նախատեսված է ներկայումս գործող՝ Հայաստանի Հանրապետության կառավարության 07.03.2013 թվականի N 346-Ն որոշմամբ, այնպես էլ 04.08.2011թ. N1119-Ն որոշման դրույթներով: |